A mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja szerinti, nem kisebb jelentőségű termékleírás-módosítás jóváhagyására irányuló kérelem közzététele

(2021/C 193/07)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítás iránti kérelem elleni felszólalásra, amely a közzététel napjától számított három hónapon belül tehető meg.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„Marrone di Castel del Rio”

EU-szám: PGI-IT-1523-AM01 – 2020.1.22.

OEM ( ) OFJ (X)

1. Kérelmező csoportosulás és jogos érdek

Consorzio Castanicoltori di Castel del Rio (Castel del Rió-i Gesztenyetermesztők Szövetsége),

amelynek székhelye Castel del Rio településen található:

Via Montanara 1, 40022 Castel del Rio, Bologna

A Consorzio Castanicoltori di Castel del Rio (Castel del Rió-i Gesztenyetermesztők Szövetsége) a 2013. október 14-i 12511. számú mezőgazdasági, élelmezési és erdészeti minisztériumi rendelet 13. cikkének 1. bekezdése értelmében módosítás iránti kérelem benyújtására jogosult.

2. Tagállam vagy harmadik ország

Olaszország

3. A termékleírás módosítással (módosításokkal) érintett rovata

☐ A termék elnevezése

☒ A termék leírása

☒ Földrajzi terület

☒ A származás igazolása

☒ Az előállítás módja

☒ Kapcsolat

☒ Címkézés

☒ Egyéb [ellenőrzés]

☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása

☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot

4. Módosítás(ok)

A termék leírása

A jelenleg hatályos termékleírás 6. cikkét:

A „Marrone di Castel del Rio” elnevezésű terméknek forgalomba hozatalkor a következő tulajdonságokkal kell rendelkeznie:

— a kupacs (vagy cupula) minden esetben legfeljebb három termést tartalmaz;

— közepes–nagy méret (általában kilogrammonként legfeljebb 90 termés);

— túlnyomórészt ellipszoid alakú, kissé hangsúlyos és némi növényi szőrzettel borított csúccsal, amely a bibeszálnak az e fajra jellemzően szőrzettel borított maradványában (olaszul „torcia”, azaz „fáklya”) végződik, az egyik oldalon jellemzően lapos, a másik oldalon markánsan domború, köldöke (hilum) határozottan négyszög alakú és akkora méretű, hogy nem terjed át a termés oldalaira, amelyek általában laposak;

— keskeny vörösesbarna héj, amelyen 25–30 sötétebb és kiemelkedő csík fut hosszirányban, és amely könnyedén lehámozható a maghéjról, amely sötétbézs színű és ritkán mélyed a magbél fő barázdáiba;

— termésenként általában egy magbél, amelynek húsa fehér, ropogós, íze kellemesen édes, felszíne pedig szinte barázdamentes.

felülvizsgálták és összevonták a 2. cikkel, amelynek szövege a módosítás után a következő:

A „Marrone di Castel del Rio” oltalom alatt álló földrajzi jelzéssel ellátott gesztenyét a Castanea sativa Mill. – európai vagy édes gesztenye – fajtából álló gesztenyeligetekből nyerik; ezt a fajtát három biotípus képviseli, amelyeknek a fajtaváltozatok azonosítása céljából Olaszországban ismert hivatalos elnevezései a következők: „Marrone domestico” [„házi gesztenye”], „Marrone nostrano” [„helyi gesztenye”] és „Marrone di S. Michele” [„Szent Mihály gesztenye”].

Az új gesztenyeültetvények telepítéséhez kizárólag a „Marrone domestico” biotípus használható.

A „Marrone di Castel del Rio” elnevezésű terméknek a következő tulajdonságokkal kell rendelkeznie:

a) a közvetlen fogyasztásra szánt termések esetében: — a kupacs (vagy cupula) minden esetben legfeljebb három termést tartalmaz; — közepes–nagy méret (kilogrammonként legfeljebb 110 termés); — túlnyomórészt ellipszoid alakú, kissé hangsúlyos és némi növényi szőrzettel borított csúccsal, amely a bibeszálnak az e fajra jellemzően szőrzettel borított maradványában (olaszul „torcia”, azaz „fáklya”) végződik, az egyik oldalon jellemzően lapos, a másik oldalon markánsan domború, köldöke (hilum) határozottan négyszög alakú és akkora méretű, hogy nem terjed át a termés oldalaira, amelyek általában laposak; — keskeny vörösesbarna héj, amelyen 25–30 sötétebb és kiemelkedő csík fut hosszirányban, és amely könnyedén lehámozható a maghéjról, amely sötétbézs színű és ritkán mélyed a magbél fő barázdáiba; — termésenként általában egy magbél, amelynek húsa fehér, ropogós, íze kellemesen édes, felszíne pedig szinte barázdamentes.

b) az összetett, elkészített vagy feldolgozott termékekben összetevőként való felhasználásra szánt termésnek a közvetlen fogyasztásra szánt termésével azonos kereskedelmi tulajdonságokkal kell rendelkeznie, az alábbi kivételekkel: — a kilogrammonként legfeljebb 110 termés határértéket túl lehet lépni; — a héjnak nem kell épnek lennie.

A szövegen a következő változtatásokat hajtották végre:

— A jelenleg a 6. cikkben felsorolt terméktulajdonságok leírását összevonták a 2. cikkel.

— A szövegből törölték a „forgalomba hozatalkor” szövegrészt, mivel azután, hogy a termést a tervezett felhasználása szerint az alábbi két kategóriába sorolták, ez a szövegrész többé nem releváns: a) közvetlen értékesítés a fogyasztóknak; és b) összetett, elkészített vagy feldolgozott termékekben összetevőként történő felhasználás.

— A fogyasztóknak történő közvetlen értékesítésre szánt termés leírását az „általában” szó elhagyásával pontosították, így a termések kilogrammonkénti száma most már objektív és többé nem képezi mérlegelés tárgyát. A termések kilogrammonkénti számát továbbá 110-re növelték, mivel az átlaghőmérséklet-értékeknek a csapadékmennyiség és -eloszlás változásával együtt bekövetkezett emelkedése következtében az utóbbi években jelentősen csökkent a termék mérete. A termékleírásban megállapított méretbeli követelményeknek nem megfelelő gesztenyék jelenleg ki vannak zárva az elnevezés alkalmazási köréből, annak ellenére, hogy a fogyasztók nem értékelik kevesebbre őket a „Marrone di Castel del Rio” OFJ-re megállapított méretbeli előírásnak megfelelő gesztenyéknél, és (a mérettől eltekintve) ugyanolyan jellemzőkkel rendelkeznek, mint az utóbbiak.

— A feldolgozásra szánt gesztenye tulajdonságai az új, b) összetett, elkészített vagy feldolgozott termékekben összetevőként történő felhasználásra szánt termés címsor alatt vannak ismertetve. Ezek a tulajdonságok azonosak a közvetlen fogyasztásra szánt gesztenyékre alkalmazandó tulajdonságokkal, a következő kivételekkel: — a közvetlen fogyasztásra szánt kategóriára meghatározott legkisebb méretnél kisebb méretű gesztenye is elfogadható (noha a kilogrammonként legfeljebb 110 termés határérték vonatkozik rájuk), mivel a termés mérete nem befolyásolja érezhető vagy döntő módon a feldolgozásra való alkalmasságot (az csupán esztétikai szempont, amely a termék tervezett felhasználására tekintettel nem csökkenti annak értékét); — a héjnak „nem kell épnek lennie”, mivel az, hogy a héj – amely a termék ténylegesen fel nem használt része – nem sértetlen, nem befolyásolja a termés feldolgozásra való alkalmasságát.

A módosítással létrejött szöveget az egységes dokumentum 3.2. pontjába foglalták bele.

Földrajzi terület

A 3. cikk szövegén a következő változtatásokat hajtották végre:

a) Helyesbítésre került a „Tassignano”-ként helytelenül írt Tossignano településnév. A módosítással létrejött szöveget az egységes dokumentum 4. pontjába foglalták bele.

b) Az előállítás különböző szakaszainak helyszínére vonatkozó szabályok egy csoportba foglalása érdekében a 4. cikkben olvasható következő szövegrészt áthelyezték a 3. cikkbe, aminek köszönhetően a szöveg könnyebben olvashatóvá vált, azonban a tartalom nem változott:

A gesztenyék válogatásának, méret szerinti osztályozásának és a helyi hagyományoktól függően hideg és/vagy forró vízben történő kezelésének Castel del Rio, Fontanelice, Casalfiumanese és Borgo Tossignano településen kell történnie. A kialakult helyi hagyományokat figyelembe véve azonban ezek a folyamatok Imola település egész területén is végezhetők.

A származás igazolása

A termékleírás 5. cikke:

Az emilia-romagnai regionális hatóságok felelősek annak ellenőrzéséért, hogy a 4. cikkben megállapított technikai feltételek teljesülnek.

Az emilia-romagnai regionális hatóságok szakértői szervei a szükséges ellenőrzések elvégzésével ellenőrzik, hogy a gesztenyeültetvények alkalmasak, különös tekintettel az érintett területre, ellenőrzik a helyrajzi számokat, a pontos termesztett fajtát, a termesztés céljára használt fák számát, és minden egyéb hasznos információt a „Marrone di Castel del Rio” oltalom alatt álló földrajzi jelzés helyes használatának biztosítása érdekében.

A „Marrone di Castel del Rio” előállítására alkalmas gesztenyeültetvényeknek szerepelniük kell a Bolognai Kereskedelmi, Ipari, Kézműves és Mezőgazdasági Kamara által vezetett, naprakészen tartott és közzétett különleges nyilvántartásban.

E nyilvántartás egy példányát letétbe kell helyezni az előállítási terület valamennyi önkormányzati hatóságánál.

helyébe a következő szöveg lépett:

Az előállítási folyamat minden fázisát figyelemmel kísérik, a be- és kilépő termékek nyilvántartása mellett. A termék nyomonkövethetőségét ez biztosítja, az ellenőrző szerv által kezelt olyan különleges nyilvántartások összeállításával együtt, amelyek felsorolják a termék termesztésének és a termelők és csomagolók helye szerinti parcellák helyrajzi számát, valamint a felügyeleti szervhez bejelentett előállított mennyiségről szóló nyilatkozat.

Az ellenőrző szerv a releváns nyilvántartásokban szereplő valamennyi egyént és jogi személyt ellenőrzéseknek vet alá a hatályos jogszabálynak, a termékleírásnak és a vonatkozó ellenőrzési tervnek megfelelően.

Ezt a cikket összhangba hozták az 1151/2012/EU rendelettel. A termékleírásnak való megfelelés ellenőrzését valójában nem a regionális hatóságok, hanem a minisztérium által kijelölt ellenőrző szerv végzi.

Az előállítás módja

A 4. cikk következő mondata:

A termesztési folyamat során tilos minden termésnövelő eljárás alkalmazása, ideértve a szintetikus trágyák és növényvédő szerek használatát is.

a következőképpen módosult:

A termesztési folyamat során tilos a szintetikus trágyák és növényvédő szerek használata.

A tiltott termesztési gyakorlatokra vonatkozó szabály objektivitásának biztosítása érdekében a „termésnövelő” eljárások általános említése el lett hagyva, mivel ez a kifejezés sokféleképpen értelmezhető. A módosítás kellően egyértelművé teszi a tiltott gyakorlatok jelentését annak megállapításával, hogy „a termelési folyamat során a szintetikus trágyák és növényvédő szerek használata” nem megengedett.

A 4. cikk következő mondata:

A „Marrone di Castel del Rio” maximális megengedett hozama hektáronként 1,5 tonna gesztenye.

a következőképpen módosult:

A „Marrone di Castel del Rio” maximális megengedett hozama hektáronként 2,5 tonna gesztenye.

– A maximális hozamra vonatkozó információ módosításra került, a hektáronkénti 1,5 tonnáról hektáronkénti 2,5 tonnára, mivel:

— a jelenleg megállapított határérték megfelelő a termelési területen belül magasabban elhelyezkedő fák esetében, azonban nagyon kevésnek bizonyul az alacsonyabban elhelyezkedő fák esetében, amelyek jobb környezeti és éghajlati feltételeket élveznek és ezért alkalmasak a magasabb hozamok elérésére (ha nem is minden évben, legalább a magas hozamú években);

— a jelenlegi határérték nem veszi figyelembe azokat a kedvező eredményeket, amelyeket azon gesztenyeültetvények helyreállításával és gondozásával értek el, amely ültetvények lehetőségeit korábban nem aknázták ki teljes körűen;

— a 2. cikk módosítása, valamint az annak talaján felmerülő várakozás, amely szerint az értékláncban jelenleg (a megengedett legkisebb méretre vonatkozó követelménynek való meg nem felelés miatt) kizárás alá eső terméktételek is meg fognak jelenni, szintén szükségessé teszi ennek a pontnak az értékláncban majdan megjelenő és ezáltal a hozamok növekedéséhez hozzájáruló új mennyiségek figyelembevételével történő aktualizálását.

A 4. cikk következő szövegrészét törölték:

E határértéken belül, a termesztés szezonális tendenciáinak és környezeti feltételeinek figyelembevételével, az emilia-romagnai regionális hatóságok minden évben meghatározzák a „Marrone di Castel del Rio” átlagos egységhozamát, valamint a gesztenyeszüret kezdetének napját, az ágazatban működő szakmai szövetségekkel, szervekkel és intézményekkel folytatott egyeztetést követően.

Ez a módosítás egy olyan rendelkezés megszüntetéséből áll, amelyre a termékleírás tartalmának nem kell kiterjednie.

Kapcsolat

A kapcsolat leírásában néhány kizárólag szerkesztői változtatásra került sor; a szöveg kiegészült néhány olyan konkrét hivatkozással, amelyek a termék jelenlegi hírnevét támasztják alá, azonban a kapcsolatot leíró szövegrész tartalma nem változott meg. E változtatások az egységes dokumentum 5. pontjának a következő szövegrésszel való kiegészítésében merülnek ki, amely pont egyébként változatlan maradt:

A „Marrone di Castel del Rio” hírnevének a 20. század utolsó néhány évtizedében és a 21. század elején fokozatosan bekövetkező megerősödését jól mutatja az, hogy milyen gyakran említik a terméket az előállítási területen kialakítás alatt álló gasztro- és bortúraútvonalakról szóló különféle kiadványokban. Olvasható például, hogy „Castel del Rio híres az azonos nevű gesztenyéjéről, amelyet fesztivál keretében ünnepelnek meg minden év októberében” (a „Strada dei Vini e dei Sapori – Colli d’Imola” [„Bor- és gasztrotúra-útvonal – Colli d’Imola”] Egyesület által kiadott szórólapokról idézett szöveg), amely időszak alatt a termék „értékes kincset” képvisel a város számára (az Emilia-Romagna régió Mezőgazdasági Osztályának Termékpromóciós Szolgálata által 2008-ban közzétett „Sapori e valori – Emilia Romagna” [„Ízek és értékek – Emilia-Romagna”] kiadványból idézett szöveg). A gesztenye olyan „gasztronómiai csemegeként” is említésre kerül, amely „Castel del Rio ideális környezetében prosperál” (az „I sapori dell’Emilia Romagna si esaltano in autunno” [Emilia-Romagna ősszel kiteljesedő ízei] című prospektusból). Egy másik kiadvány szerint „Castel del Rióban a gesztenyeszüret végét minden évben a tradicionális gesztenyepiaccal, kiállításokkal, szakmai konferenciákkal, előadásokkal, valamint a gesztenyés tanösvényen és a gesztenyeültetvényekben tett szervezett kirándulásokkal ünneplik meg”, továbbá hogy a „különféle gasztronómiai standokon, a helyi éttermekben és vendéglőkben lehetőség van a »Marrone di Castel del Rio« felhasználásával készített helyi specialitások megkóstolására” („Qualiguida – Itinerario ristoranti DOP” [„Qualiguide – OEM éttermek útvonala”], 2011). A „Marrone di Castel del Rio” továbbá részét képezi az „Agriturismo e dintorni 2014–2015” (Agenzia Territoriale per la Sostenibilità Alimentare, Agro-Ambientale e Energetica, 2014 [„Agroturisztikai létesítmények és környezetük, 2014–2015”, Fenntartható Élelmiszerek, Agrárkörnyezet és Energia Területi Ügynökség]) kiadványban ismertetett, „számos jellegzetes terméket bemutató, roppantul élvezetes útvonalnak”, amely kiadvány szintén hangsúlyozza a gesztenye fontosságát Castel del Rio számára, és kifejti, hogy „a legfontosabb helyi termék a »Marrone di Castel del Rio«, amelyet mérete és édesebb és aromásabb íze különböztet meg az általánosan elterjedt gesztenye-fajtaváltozatoktól[...]. A Palazzo Alidosi (Alidosi-palota) még egy, a gesztenyét bemutató múzeumnak is helyet ad (Museo del Castagno). Minden év októberében megrendezik a »La Sagra del Marrone« gesztenyefesztivált” („Viaggi golosi in Emilia Romagna – Guida ai tesori enogastronomici” [„Ínycsiklandó utazások Emilia-Romagna régióban – Útmutató a régió gasztronómiai kincseihez”], Emilia-Romagna Idegenforgalmi Ügynökség, 2010). A múzeumot más kiadványok is megemlítik: „Castel del Rióban – a gesztenye városában – a Palazzo Alidosi (Alidosi-palota) egy múzeumnak is helyet ad, amelynek témája ez a nagy becsben tartott termés”, többek között az „ízletes »Marrone di Castel del Rio«” („Musei del Gusto dell’Emilia-Romagna – Un viaggio tra storia, testimonianze e curiosità” [Emilia-Romagna gasztronómiai múzeumai – Utazás a történelmen, helyi beszámolókon és érdekességeken át’], Emilia Romagna régió Mezőgazdasági Osztálya). Valóban megírták már, hogy „Castel del Rio történelme összefonódik a gesztenye történetével” („Agricoltura” [„Mezőgazdaság”], 2017. június, kiegészítés, Emilia-Romagna régió Mezőgazdasági, Vadászai és Halászati Osztálya, 2017). Ezt megerősíti egy lenyűgöző tanulmány, amely szerint „Olaszországban a gesztenye több száz fajtaváltozata prosperál, illetve fennmarad; és létezik egy különleges csoportja a nemesített fajtáknak, amely »marroni«-ként (maróni) ismert, és határozottan a hazai és európai termelés legjobbját képviseli – elég csak megemlíteni [...] az Emilia-Romagna régióból származó »Marrone di Castel del Rio« fajtát” („Il castagneto, risorsa paesaggistica ed economica delle aree rurali” [„A gesztenyeültetvények, a vidéki térségek tájképét és gazdaságát szolgáló erőforrások”], GAL Antola & Penna Leader s.r.l., 2001). A terméket végül a legtekintélyesebb bor- és élelmiszer-enciklopédiák is említik, amelyekben a „marrone” bejegyzés a „Marrone di Castel del Rio” gesztenye hírnevére utal („Cucina Garzanti” kulináris enciklopédia a Le Garzantine gyűjteményből, 2010). Bizonyos útmutatókban a „Marrone di Castel del Rio” külön bejegyzésként is szerepel e gesztenye leírásával együtt („Dizionario delle cucine regionali italiane” [„Az olasz regionális gasztronómia szótára”], Slow Food, 2008), valamint az az állítás is olvasható, hogy már „ősidők óta ismert” („La Cucina Italiana – Grande Dizionario Enciclopedico” [„Az olasz konyha – Nagy enciklopédia”], Corriere della Sera, 2008).

Címkézés

1. A 8. cikk, amelynek szövege a következő: A „Marrone di Castel del Rio” gesztenyét 1, 2, 5 vagy 10 kg súlyú, megfelelő szövetből készült és az e termékleírás 1. mellékletében szereplő logónak megfelelő, fehér háttéren zöld színnel nyomott Ponte Alidosit (Alidosi-hidat) ábrázoló OFJ-logóval ellátott zsákokban kell forgalmazni.

a következőképpen módosult:

A közvetlen fogyasztásra szánt „Marrone di Castel del Rio” gesztenyét élelmiszeripari felhasználásra alkalmas megfelelő anyagból készült, csomagonként legfeljebb 10 kg súlyú, az alábbiak szerinti OFJ-logóval ellátott tárolókban kell forgalmazni.

Ezzel a módosítással az érintett szövegrész kiegészül a „közvetlen fogyasztásra szánt” szövegrésszel, annak meghatározása érdekében, hogy a „Marrone di Castel del Rio” forgalmazásának módjára vonatkozó szabályok kizárólag a végső fogyasztónak közvetlenül értékesített gesztenyékre vonatkoznak.

A „szövetből” készült „zsákok” helyébe az „anyagból készült”„tárolók” kifejezések léptek, az olyan technológiai innovációk kiaknázásának lehetővé tétele érdekében, amelyek eredményként „zsáknak” vagy „szövetnek” nem nevezhető új formák és anyagok válhatnak elérhetővé, amelyek lehetővé teszik a termelők számára, hogy a terméket a fogyasztók funkcionális és esztétikai igényeinek megfelelő, korszerű és vonzó módon szereljék ki.

E követelmény konkrétabb meghatározása érdekében a szöveg a „megfelelő” szó után kiegészült az „élelmiszeripari felhasználásra alkalmas anyagból készült” szövegrésszel.

Az „1, 2, 5 vagy 10 kg súlyú” szövegrész helyébe a „legfeljebb 10 kg súlyú” szövegrész lépett, annak érdekében, hogy töröljék azt a követelményt, amelynek értelmében a terméket kizárólag szigorúan előre meghatározott súlyú csomagokban lehet értékesíteni.

Ez a megszorítás ugyanis megakadályozta a termelőket a folyamatosan változó piaci igények kielégítésében: az utóbbi években a kereslet egyértelműen a jelenleg megállapított minimális súlynál (1 kg) kisebb súlyú csomagok felé, és gyakran a jelenleg megengedett kategóriák közé eső súlyú csomagok felé mozdult el.

Az „és [...] ellátott” szövegrész helyébe az „ellátott” szó lépett nyelvi okokból kifolyólag.

Az „e termékleírás 1. mellékletében szereplő logónak megfelelő, fehér háttéren zöld színnel nyomott Ponte Alidosit (Alidosi-hidat) ábrázoló” szövegrész a szövegben nem fellelhető képre utal, amelynek a grafikai jellemzői nincsenek ismertetve. E szövegrész helyébe ezért az „alábbiak szerinti” szövegrész lépett, amely a logó grafikai kompozíciójának részletes, analitikus leírására utal, amely ugyanabban a cikkben szerepel.

A módosítással létrejött szöveget az egységes dokumentum 3.6. pontjába foglalták bele.

Mivel az 1151/2012/EU rendelet állapítja meg a termékleírások módosításának lehetséges módjait, a következő rendelkezést törölték: Az emilia-romagnai regionális hatóságok rendelet útján és a súlyokról és mértékegységekről szóló nemzetközi szabványoknak megfelelően engedélyezhetik az e termékleírásban megállapítottaktól eltérő súlyú termék csomagolását.

– A cikk a következő bekezdéssel egészül ki:

Az összetett, elkészített vagy feldolgozott termékekben összetevőként történő felhasználásra szánt „Marrone di Castel del Rio” gesztenyét az alábbiak szerinti OFJ-logóval ellátott, élelmiszeripari felhasználásra alkalmas megfelelő anyagból készült tárolókban kell értékesíteni, amelyeknek az űrtartalma bármekkora lehet.

Ennek a kiegészítésnek az a célja, hogy konkrét leírást adjon az összetett, elkészített vagy feldolgozott termékekben összetevőkként felhasznált gesztenyék csomagolása céljára használandó tárolókra vonatkozóan.

Logisztikai és gyakorlati okokból kifolyólag helytelen és mindenekfelett indokolatlan lenne, ha ez a termékkategória ugyanazon termékcsomagolási szabályok hatálya alá esne, mint a közvetlen fogyasztásra szánt gesztenyék. Ezt a szövegrészt az egységes dokumentum 3.6. pontjába foglalták bele.

– A következő szakasz:

A csomagoláson egységes méretű karakterekkel fel kell tüntetni a „Marrone di Castel del Rio” elnevezést és az „Indicazione Geografica Protetta” [Oltalom alatt álló földrajzi jelzés] feliratot. A csomagoláson továbbá fel kell tüntetni a következőket:

a csomagoló (vállalat) neve és címe;

a csomagolás tartalmát képező gesztenye előállítási éve;

a kiindulási ponton mért bruttó tömeg.

a következőképpen módosult:

A csomagoláson egységes méretű karakterekkel fel kell tüntetni a „Marrone di Castel del Rio” elnevezést és az „Indicazione Geografica Protetta” [Oltalom alatt álló földrajzi jelzés] feliratot vagy az „IGP” [OFJ] betűszót, valamint a csomagoló (vállalat) nevét és címét.

A módosítások a következőkből állnak:

— a szöveg kiegészült a „vagy az »IGP« [OFJ] betűszót” szövegrésszel annak érdekében, hogy a szabályok összhangba kerüljenek az 1151/2012/EU rendelet 12. cikkének (3) bekezdésével, amely biztosítja ezt a lehetőséget;

— a csomagolás tartalmát képező gesztenye előállítási évének, a kiindulási ponton mért bruttó tömegnek és a kivitelre szánt tételek esetében az „Olaszországban előállított” információnak a feltüntetésére vonatkozó követelményt törölték, mivel az ágazatban tevékenykedő termelők már eleve kötelesek megfelelni az agrár-élelmiszeripari termékek címkézésre vonatkozó általános szabályoknak és a kifejezetten a gyümölcs- és zöldségfélék címkézésére irányadó szabályoknak (nevezetesen az 543/2011/EU rendeletnek);

A módosítással létrejött szöveget az egységes dokumentum 3.6. pontjába foglalták bele.

– A szöveg kiegészült az OFJ-logó alábbiak szerinti képével, valamint az alábbi szöveggel, amely a „Marrone di Castel del Rio” oltalom alatt álló földrajzi jelzéshez társított logó grafikai jellemzőit ismerteti.

A „Marrone di Castel del Rio” OFJ-logó (lásd az alábbiakban) FEHÉR hátterű, ZÖLD (C 100 % – M 0 % – Y 70 % – K 0 %) szegélyű, lekerekített sarkakkal rendelkező téglalap, amelynek a hosszabb és rövidebb oldala közötti arány 1:2-höz. E kereten belül jelenik meg az emblematikus Ponte Alidosi (Alidosi-híd) ZÖLD (C 100 % – M 0 % – Y 70 % – K 0 %) színnel nyomott stilizált ábrázolása, valamint a híd képében a „MARRONE DI CASTEL DEL RIO” ZÖLD (C 100 % – M 0 % – Y 70 % – K 0 %) színnel nyomott felirat (Agenda félkövér betűtípussal, nagybetűvel, +10-es térközzel, 98 %-os vízszintes átméretezéssel, 0,25 pt vastagsággal) közvetlenül a felső vonal alatt és követve annak jellegzetes „ívelt” kontúrját. A híd alatti ívet megjelenítő vonal alatti terület középpontjában egy BARNA (C 1 % – M 69 % – Y 100 % – K 43 %) színnel nyomott gesztenyeszem stilizált ábrázolása látható, amely alatt egy ZÖLD (C 100 % – M 0 % – Y 70 % – K 0 %) színű vonal látható, amely mindkét végén a vízszinteshez képest elhajló, és a híd alatt folyó vizet reprezentálja. Ez alatt a vonal alatt, a téglalap alapjával párhuzamosan és középen helyezkedik el az „Indicazione Geografica Protetta” [oltalom alatt álló földrajzi jelzés] felirat (Leelawadee Regular betűtípussal, az „I”, „G” és „P” kezdőbetűk nagybetűvel, +20-as térközzel, 0,25 pt vastagsággal), BARNA (C 1 % – M 69 % – Y 100 % – K 43 %) színnel. A logó méretarányai a különféle használati követelményeknek való megfelelés érdekében kiigazíthatók.

Egyéb

Ellenőrzés

– A 7. cikk teljes szövegének:

A Mezőgazdasági, Élelmezési és Erdészeti Minisztérium ellenőrzi a termékleírásnak való megfelelést. A minisztérium a „Marrone di Castel del Rio” előállítása és értékesítése felügyeletének feladatával önkéntes termelői szövetséget bízhat meg, amely: a) tagjai körében az ágazat termelőinek legalább 40 %-át tömöríti, akik a „Marrone di Castel del Rio” összes termelésének legalább 51 %-át képviselik; b) olyan alapszabály szerint működik, amely bármely termelő számára, függetlenül attól, hogy egyéni vagy kollektív termelőről van szó, valamint a terméket kezelő ipari vállalkozók számára lehetővé teszi a szövetséghez való csatlakozást, megkülönböztetés nélkül és egyenlő jogok alapján; c) összetétele, valamint a rendelkezésére álló pénzügyi eszközök révén garantálja a rábízott feladatok eredményes és részrehajlásmentes teljesítését.

Az előzetesen Emilia-Romagna régió Hivatalos Lapjában közzétett, a „Marrone di Castel del Rio” termelése és értékesítése felügyeletének ellátására irányuló pályázatokat a szövetség jogi képviselőjének kell benyújtania a Mezőgazdasági, Élelmezési és Erdészeti Minisztérium Nemzeti Mezőgazdasági és Agrár-ipari Szakpolitikai Minisztériumához, az a), b) és c) pontban említett feltételek teljesülését igazoló alábbi dokumentációval együtt: — a tagok névsora, az a) pontban említett követelmények teljesülését igazoló, Bologna Kereskedelmi, Ipari, Kézműves és Mezőgazdasági Kamarája által kiállított tanúsítványok kíséretében; — a szövetség alapszabályának és szabályzatainak hitelesített másolatai; — jelentés a szövetség szakmai és adminisztratív szervezetéről és az ellenőrzések végzésére rendelkezésre álló pénzügyi eszközökről. — A szövetség feladata a „Marrone di Castel del Rio” oltalom alatt álló földrajzi jelzés helyes használatának biztosítása, valamint annak ellenőrzése, hogy a logót a termék csomagolásának szakaszában elhelyezik, a termékleírásnak megfelelően. Az e feladattal megbízott szövetség a Mezőgazdasági, Élelmezési és Erdészeti Minisztérium felügyelete alatt áll, amely saját kezdeményezésre bármikor visszavonhatja ezt az engedélyt. A megbízásba adott feladat teljesítésére nézve nem kielégítő vagy szabálytalan teljesítés esetén az engedélyt vissza kell vonni. A szövetség ellenőrzések elvégzésére hatáskörrel rendelkező alkalmazottai jogosultak bűncselekmények kivizsgálására. A szövetség alapszabályának módosítását előzetesen jóvá kell hagynia a Mezőgazdasági, Élelmezési és Erdészeti Minisztériumnak.

helyébe a következő szöveg lépett:

A termékleírásnak való megfelelés ellenőrzését az 1151/2012/EU rendelet 37. cikkének megfelelően kell elvégezni. Az e feladattal megbízott ellenőrző szerv a Checkfruit s.r.l., bejegyzett irodájának címe: Via dei Mille 24, 40121 Bologna; Tel. +39 051 6494836; info@checkfruit.it, checkfruit-do@pec.it.

Ezzel a módosítással a termékleírásból elhagyták a védelmi szövetségek tevékenységeire vonatkozó azon szabályokat, amelyek nincsenek előírva az 1151/2012/EU rendelet 7. cikkében. Az új szöveg összhangban áll az 1151/2012/EU rendelet 7. cikkének g) pontjával.

– A 9. cikk

A „Marrone di Castel del Rio” oltalom alatt álló földrajzi jelzés megfelelő használatának felügyeletével megbízott, a 7. cikkben említett védelmi szövetség felelős továbbá annak ellenőrzéséért, hogy a földrajzi jelzés 1. mellékletben meghatározott logóját a termék csomagolásának szakaszában elhelyezik a csomagoláson e termékleírásnak megfelelően.

el lett hagyva, mivel a jelenleg hatályos jogszabály meghatározása szerint a termékleírás szempontjából nem minősül releváns tartalomnak.

– A 10. cikk

A „Marrone di Castel del Rio” elnevezésnek az e termékleírásban megállapított feltételeknek és követelményeknek nem megfelelő termékek esetében, vagy ilyen termék forgalmazása vagy feldolgozás során történő felhasználása céljából való használatát a csalásra és hamisításra vonatkozó hatályos jogszabályok értelmében szankcionálják.

el lett hagyva, mivel a jelenleg hatályos jogszabály meghatározása szerint a termékleírás szempontjából nem minősül releváns tartalomnak.

EGYSÉGES DOKUMENTUM

„MARRONE DI CASTEL DEL RIO”

EU-szám: PGI-IT-1523-AM01 – 2020.1.22.

OEM ( ) OFJ (X)

1. Elnevezés

„Marrone di Castel del Rio”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Marrone di Castel del Rio” gesztenyét a Castanea sativa Mill. – az európai vagy édes gesztenye – fajtából álló gesztenyeligetekből nyerik; ezt a fajtát három biotípus képviseli, amelyeknek a fajtaváltozatok azonosítása céljából Olaszországban ismert hivatalos elnevezései a következők: „Marrone domestico” [„házi gesztenye”], „Marrone nostrano” [„helyi gesztenye”] és „Marrone di S. Michele” [„Szent Mihály gesztenye”]. Az új gesztenyeültetvények telepítéséhez kizárólag a „Marrone domestico” biotípus használható.

A közvetlen fogyasztásra szánt „Marrone di Castel del Rio” terméknek a következő tulajdonságokkal kell rendelkeznie:

— a kupacs (vagy cupula) minden esetben legfeljebb három termést tartalmaz;

— közepes–nagy méret (kilogrammonként legfeljebb 110 termés);

— túlnyomórészt ellipszoid alakú, kissé hangsúlyos és némi növényi szőrzettel borított csúccsal, amely a bibeszálnak az e fajra jellemzően szőrzettel borított maradványában (olaszul „torcia”, azaz „fáklya”) végződik, az egyik oldalon jellemzően lapos, a másik oldalon markánsan domború, köldöke (hilum) határozottan négyszög alakú és akkora méretű, hogy nem terjed át a termés oldalaira, amelyek általában laposak;

— keskeny vörösesbarna héj, amelyen 25–30 sötétebb és kiemelkedő csík fut hosszirányban, és amely könnyedén lehámozható a maghéjról, amely sötétbézs színű és ritkán mélyed a magbél fő barázdáiba;

— termésenként általában egy magbél, amelynek húsa fehér, ropogós, íze kellemesen édes, felszíne pedig szinte barázdamentes.

Az összetett, elkészített vagy feldolgozott termékekben összetevőként való felhasználásra szánt „Marrone di Castel del Rio” gesztenyének a közvetlen fogyasztásra szánt termésével azonos kereskedelmi tulajdonságokkal kell rendelkeznie, az alábbi kivételekkel:

— a kilogrammonként legfeljebb 110 termés határértéket túl lehet lépni;

— a héjnak nem kell épnek lennie.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A „Marrone di Castel del Rio” gesztenyét a 4. pontban meghatározott területeken termesztik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A termék válogatásának, méret szerinti osztályozásának és a helyi hagyományoktól függően hideg és/vagy forró vízben történő kezelésének Castel del Rio, Fontanelice, Casalfiumanese és Borgo Tossignano településen kell történnie. A kialakult helyi hagyományokat figyelembe véve azonban ezek a folyamatok Imola település egész területén is végezhetők.

3.6. A bejegyzett elnevezést viselő termék címkézésére vonatkozó egyedi szabályok

A „Marrone di Castel del Rio” oltalom alatt álló földrajzi jelzés további leírással vagy minősítéssel nem egészíthető ki. Ez a tilalom kiterjed az extra („extra”), fine („finom”) selezionato („válogatott”), superiore („kiváló minőségű”) minősítő jelzők és hasonló leírások használatára is.

A nevek, kereskedelmi nevek és márkanevek használata megengedett, feltéve, hogy azok nem bírnak dicsérő jelentéssel, és nem vezetik félre a vásárlókat.

A közvetlen fogyasztásra szánt „Marrone di Castel del Rio” gesztenyét élelmiszeripari felhasználásra alkalmas megfelelő anyagból készült, csomagonként legfeljebb 10 kg súlyú, az alábbiak szerinti OFJ-logóval ellátott tárolókban kell forgalmazni. A tárolókat olyan módon le kell zárni, hogy a tartalmukat a zár feltörése nélkül ne lehessen eltávolítani.

Az összetett, elkészített vagy feldolgozott termékekben összetevőként történő felhasználásra szánt „Marrone di Castel del Rio” gesztenyét az alábbiak szerinti OFJ-logóval ellátott, élelmiszeripari felhasználásra alkalmas megfelelő anyagból készült tárolókban kell értékesíteni.

Az angolszász mértékegységrendszert használó piacokra szánt termékek csomagolásán használhatók az angolszász mértékegységek.

A csomagoláson egységes méretű karakterekkel fel kell tüntetni a „Marrone di Castel del Rio” elnevezést és az „Indicazione Geografica Protetta” [Oltalom alatt álló földrajzi jelzés] feliratot vagy az „IGP” [OFJ] betűszót, valamint a csomagoló (vállalat) nevét és címét.

4. A földrajzi terület tömör meghatározása

A „Marrone di Castel del Rio” előállítási területe Bologna tartomány következő településeinek teljes területét, illetve részét foglalja magában: Castel del Rio, Fontanelice, Casal Fiumanese és Borgo Tossignano. A földrajzi terület meghatározása a következő:

— Castel del Rio település teljes, a Sillaro-pataktól jobbra elhelyezkedő területe;

— Fontanelice település teljes területe;

— Casalfiumanese településnek a Fontanelice és Castel del Rio települések közé beékelődő része, amely területnek a nyugati határát a Sillaro-patak Castel del Rio település és a patak Firola folyóba való betorkollási pontja közötti szakasza alkotja, amely határvonal a Firola folyónak (a 22. sz.) Sillaro tartományi útig tartó szakaszában, majd ennek az útnak (a 24. sz.) „Mediana Montana” tartományi úttal való kereszteződésééig tartó szakaszában folytatódik, végül pedig ennek az útnak Fontanelice településsel határos szakaszában ér véget;

— Borgo Tossignano településnek az alábbi határok közé eső része: a Ravenna tartománnyal és Fontanelice településsel közös határtól kiindulóan a határvonal az utóbbi települési határ vonalát követi egészen a Sgarba folyóig, majd a Tramusasso szorosig; majd a Le Banzole-n keresztül át vezető öszvérösvény mentén halad tovább egészen a Ravenna tartománnyal közös határig.

A termék válogatásának, méret szerinti osztályozásának és hideg és/vagy forró vízben történő kezelésének Castel del Rio, Fontanelice, Casalfiumanese, Borgo Tossignano és Imola (Bologna) településen kell történnie.

5. Kapcsolat a földrajzi területtel

Az elnevezés bejegyzése a termék hírnevén alapul: Castel del Rio térségében és a szomszédos településeken a gesztenyetermesztés az évszázadok során nem csupán a helyi tájkép, hanem a gazdasági élet és a társadalmi kapcsolatok meghatározásában is meghatározó szerepet játszott. A középkorban – a mai nevén Castel del Rio településként ismert – La Massa átalakult kereskedelmi központtá, felvette a Marcatale nevet (ahogy a közeli Imola településről származó különféle, 15. századi dokumentumok említik a várost, noha ez a helyiségnév természetesen a 14. századra nyúlik vissza) és az azt követő időszakban megerősítette a kereskedelmi cserék élénk helyszíneként betöltött hírnevét. Már a 17. század elején Rodrigo Alidosi (1589–1623), Castel del Rio ura azt állította, hogy a város „minden héten Romagna leggyönyörűbb piacának” ad helyet. Az egyik példa, amely alátámasztja, hogy a területen a gesztenyetermesztés és -értékesítés régi és mélyen gyökerező hivatás, egy 1618-ból, a firenzei állami archívumból származó beszámoló, amely számos egyéb érdekes tény mellett megállapítja, hogy „szerdánként piacot tartanak ott, amely emberek tömegeit vonzza a városba a környező területekről (...) és gesztenyéket is, amelynek nagy részét külföldre viszik, miközben a termés többségét kiszárítják és megőrlik, és nagy hírnevének köszönhetően mindig a búzáénál egy kicsit magasabb áron értékesíthető”. Számos egyéb dokumentum mutatja be, hogy a gesztenyetermesztés évszázadokon keresztül milyen fontos volt a helyi lakosság számára, többek között az 1694-ben összeállított és Antonio Maria Manzoni kormányzó kézjegyével ellátott, Castel del Rio települési archívumában megőrzött Editto sopra l’incisione dei castagni (Rendelet a gesztenyefák kivágásáról). Ez a dokumentum az 1584-es keltezésű korábbi dokumentumot helyezi hatályon kívül és váltja fel, és a gesztenyefák kivágására vonatkozó szabályokat tartalmaz. E dokumentumnak a nyitó mondatából („Mivel a gesztenyefák termése Castel del Rio település bevételeinek nagy részét biztosítja...”) látható, hogy mennyire létfontosságú volt ez a tevékenység már akkoriban az érintett helyeken. A későbbiekben szükségessé vált, hogy – az Imola várostól felfelé eső völgyet benépesítő városok között egyedinek számító – Castel del Rióban az ősz folyamán heti három alkalommal tartsanak piacot, amely gyakorlatot már a 19. század korai évtizedeiben dokumentáltak. A hegyi útnak a völgy mentén történő 1829 és 1882 közötti kiépítésével és a vasút fejlődésével a termék elérhetősége Olaszország-szerte és külföldön is javult, és ezáltal megerősödött a termék jelentősége a helyi térség számára, amely egyre inkább áttért ennek a növénynek a termesztésére. A gesztenyeligetekkel borított terület méretét legelső alkalommal 1885-ben határozták meg, amikor Castel del Rio polgármestere, Ravenna prefektusának kérelmére, beszámolót küldött a helyi mezőgazdasági termelésről, amely szerint 3 900 hektárnyi művelt területből 1 450 hektárnyi (azaz 40 %-nyi) terület volt gesztenyeültetvénnyel borított. Az elkövetkezendő években a gesztenyék továbbra is nagy jelentőséggel bírtak a terület gazdasága számára, amint arra Giuseppe Fortunato Cortini helyi történész rámutatott, aki 1932-ben azt írta, hogy „Castel del Rio specialitását a gesztenye képezi, amelyet a külföldi piacokon is nagyra értékelnek”. Végezetül pedig érdemes megemlíteni a híres gesztenyefesztivált, amelyet 1946 óta minden októberben megrendeznek Castel del Rióban, számos rendezvénnyel, többek között a hagyományos gesztenyepiac, termékbemutatók, valamint szakmai konferenciák és előadások megtartásával.

A „Marrone di Castel del Rio” hírnevének a 20. század utolsó néhány évtizedében és a 21. század elején fokozatosan bekövetkező megerősödését jól mutatja az, hogy milyen gyakran említik a terméket az előállítási területen kialakítás alatt álló gasztro- és bortúraútvonalakról szóló különféle kiadványokban. Olvasható például, hogy „Castel del Rio híres az azonos nevű gesztenyéjéről, amelyet fesztivál keretében ünnepelnek meg minden év októberében” (a „Strada dei Vini e dei Sapori – Colli d’Imola” [„Bor- és gasztrotúra-útvonal – Colli d’Imola”] Egyesület által kiadott szórólapokról idézett szöveg), amely időszak alatt a termék „értékes kincset” képvisel a város számára (az Emilia-Romagna régió Mezőgazdasági Osztályának Termékpromóciós Szolgálata által 2008-ban közzétett „Sapori e valori – Emilia Romagna” [„Ízek és értékek – Emilia-Romagna”] kiadványból idézett szöveg). A gesztenye olyan „gasztronómiai csemegeként” is említésre kerül, amely „Castel del Rio ideális környezetében prosperál” (az „I sapori dell’Emilia Romagna si esaltano in autunno” [Emilia-Romagna ősszel kiteljesedő ízei] című prospektusból). Egy másik kiadvány szerint „Castel del Rióban a gesztenyeszüret végét minden évben a tradicionális gesztenyepiaccal, kiállításokkal, szakmai konferenciákkal, előadásokkal, valamint a gesztenyés tanösvényen és a gesztenyeültetvényekben tett szervezett kirándulásokkal ünneplik meg”, továbbá a „különféle gasztronómiai standokon, a helyi éttermekben és vendéglőkben lehetőség van a »Marrone di Castel del Rio« felhasználásával készített helyi specialitások megkóstolására” („Qualiguida – Itinerario ristoranti DOP” [„Qualiguide – OEM éttermek útvonala”], 2011). A „Marrone di Castel del Rio” továbbá részét képezi az „Agriturismo e dintorni 2014–2015” (Agenzia Territoriale per la Sostenibilità Alimentare, Agro-Ambientale e Energetica, 2014 [„Agroturisztikai létesítmények és környezetük, 2014–2015”, Fenntartható Élelmiszerek, Agrárkörnyezet és Energia Területi Ügynökség]) kiadványban ismertetett, „számos jellegzetes terméket bemutató, roppantul élvezetes útvonalnak”, amely kiadvány szintén hangsúlyozza a gesztenye fontosságát Castel del Rio számára, és kifejti, hogy „a legfontosabb helyi termék a »Marrone di Castel del Rio«, amelyet mérete és édesebb és aromásabb íze különböztet meg az általánosan elterjedt gesztenye-fajtaváltozatoktól[...]. A Palazzo Alidosi (Alidosi-palota) még egy, a gesztenyét bemutató múzeumnak is helyet ad (Museo del Castagno). Minden év októberében megrendezik a »La Sagra del Marrone« gesztenyefesztivált” („Viaggi golosi in Emilia Romagna – Guida ai tesori enogastronomici” [„Ínycsiklandó utazások Emilia-Romagna régióban – Útmutató a régió gasztronómiai kincseihez”], Emilia-Romagna Idegenforgalmi Ügynökség, 2010). A múzeumot más kiadványok is megemlítik: „Castel del Rióban – a gesztenye városában – a Palazzo Alidosi (Alidosi-palota) egy múzeumnak is helyet ad, amelynek témája ez a díjazott termés”, többek között az „ízletes »Marrone di Castel del Rio«” („Musei del Gusto dell’Emilia-Romagna – Un viaggio tra storia, testimonianze e curiosità” [Emilia-Romagna gasztronómiai múzeumai – Utazás a történelmen, helyi beszámolókon és érdekességeken át’], Emilia Romagna régió Mezőgazdasági Osztálya). Valóban megírták már, hogy „Castel del Rio történelme összefonódik a gesztenye történetével” („Agricoltura” [„Mezőgazdaság”], 2017. június, kiegészítés, Emilia-Romagna régió Mezőgazdasági, Vadászai és Halászati Osztálya, 2017). Ezt megerősíti egy lenyűgöző tanulmány, amely szerint „Olaszországban a gesztenye több száz fajtaváltozata prosperál, illetve fennmarad; és létezik egy különleges csoportja a fajtaváltozatoknak, amely »marroni«-ként (maróni) ismert, és határozottan a hazai és európai termelés legjobbját képviseli – elég csak megemlíteni [...] az Emilia-Romagna régióból származó »Marrone di Castel del Rio« fajtát” („Il castagneto, risorsa paesaggistica ed economica delle aree rurali” [„A gesztenyeültetvények, a vidéki térségek tájképét és gazdaságát szolgáló erőforrás”], GAL Antola & Penna Leader s.r.l., 2001). A terméket végül a legtekintélyesebb bor- és élelmiszer-enciklopédiák is említik, amelyekben a „marrone” bejegyzés a „Marrone di Castel del Rio” gesztenye hírnevére utal („Cucina Garzanti” kulináris enciklopédia a Le Garzantine gyűjteményből, 2010). Bizonyos útmutatókban a „Marrone di Castel del Rio” külön bejegyzésként is szerepel e gesztenye leírásával együtt („Dizionario delle cucine regionali italiane” [„Az olasz regionális gasztronómia szótára”], Slow Food, 2008), valamint az az állítás is olvasható, hogy már „ősidők óta ismert” („La Cucina Italiana – Grande Dizionario Enciclopedico” [„Az olasz konyha – Nagy enciklopédia”], Corriere della Sera, 2008).

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás egységes szerkezetbe foglalt szövege megtekinthető a következő weboldalon: http://www.politicheagricole.it/flex/cm/pages/ServeBLOB.php/L/IT/IDPagina/3335

Megtekinthető továbbá

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), (a képernyő felső részén jobbra) a „Qualità” („Minőség”) menüpont alatt a (képernyő bal oldalán található) „Prodotti DOP, IGP e STG” („OEM, OFJ és HKT termékek”) menüpontra, végül a „Disciplinari di Produzione all’esame dell’UE” („Az uniós vizsgálatnak alávetett termékleírások”) pontra kattintva.

(1) HL L 343., 2012.12.14., 1. o.